*Polazeći od Odluke o davanju saglasnosti na Ugovor o upravljanju Fudbalskim klubom “Budućnost” (“Službeni list CG - Opštinski propisi”, broj 40/19) i Odluke o davanju saglasnosti na Aneks Ugovora o upravljanju Fudbalskim klubom “Budućnost” (“Službeni list CG - Opštinski propisi”, broj 39/20) i Odluke o davanju saglasnosti na Ugovor o upravljanju Fudbalskim klubom Budućnost (“Službeni list CG - Opštinski propisi”, broj 46/20),*

1. **Glavni grad Podgorica**, kojeg zastupa gradonačelnik dr Ivan Vuković (u daljem tekstu: Glavni grad);
2. **Akcionarsko društvo „Fudbalski klub Budućnost“ Podgorica,** koje zastupa izvršni direktor Nikola Prentić (u daljem tekstu: FK Budućnost);
3. **Društvo za proizvodnju, promet i usluge "Savana Commercial Retail" društvo sa ograničenom odgovornošću – Podgorica**, koje zastupa izvršni direktor Veselin Mijač (u daljem tekstu: Sponzor);

Dana \_\_\_\_ 2022.godine, u Podgorici, zaključuju:

**UGOVOR**

**O UPRAVLJANJU FUDBALSKIM KLUBOM BUDUĆNOST PODGORICA**

**Član 1**

Predmet ovog ugovora je uređenje prava i obaveza vezano za prenos prava upravljanja u FK Budućnost.

**Član 2**

Glavni grad je akcionar FK Budućnost sa ukupno 51.848.963 akcija odnosno 99,9980% vlasništva i prenosi pravo upravljanja na Sponzora počev od dana davanja saglasnosti Skupštine Glavnog grada, na vrijeme od pet godina.

**Član 3**

Skupština FK Budućnost će u skladu sa Statutom FK Budućnost birati članove Nadzornog i Upravnog odbora, na zajednički predlog predstavnika Sponzora i Glavnog grada, a u skladu sa Zakonom o privrednim društvima i Zakonom o sportu.

Nadzorni odbor FK Budućnost ima pet članova, koga čine tri člana koje bira Sponzor, od kojih je jedan i predsjednik Nadzornog odbora i ujedno predsjednik FK Budućnost, dok dva člana čine predstavnici iz Glavnog grada.

Upravni odbor FK Budućnost ima pet članova, koga čine tri člana koje bira Sponzor, od kojih je jedan i predsjednik Upravnog odbora, dok dva člana čine predstavnici iz Glavnog grada.

Jedan član Upravnog odbora FK Budućnost na predlog iz Glavnog grada je sportista amater, profesionalni sportista ili sportista rekreativac shodno Zakonu o sportu, koji obavlja sportsku aktivnost za razvoj i unapređenje fudbalske igre i profesionalnog fudbala.

**Član 4**

Sponzor se obavezuje da upravlja FK Budućnost sa pažnjom dobrog privrednika i da se pridržava pravila FIFA, UEFA, FSCG i drugih pravila i propisa koji uređuju pitanja od značaja za sport.

**Član 5**

Sponzor će obezbijediti finansijska sredstva za poslovanje i razvoj FK “Budućnost” u godišnjem iznosu od po 1.200.000,00 EUR (slovima: million dvije stotine hiljada eura).

Sponzor je dužan da obezbijedi minimalan iznos od 100.000,00 EUR (slovima: stotinu hiljada eura) do 10-og za svaki mjesec, za vrijeme trajanja ugovora.

Finansijska sredstva koje Sponzor obezbijedi od drugih sponzora ili na drugi način, nenovčanim prilozima, sredstva od transfera i ugovora od prodaje igrača i sredstva i priloge od UEFA ili FSCG po osnovu rezultata ostvarenih u sportskim takmičenjima, uračunavaju se u izmirenje obaveze ugovornih strana iz stava 1 ovog člana.

**Član 6**

Jedan posto od sredstava iz člana 5 stav 1 ovog ugovora prenosi se jednom godišnje NVO „Volim Budućnost“ za razvoj i afirmaciju fudbalskog sporta u Podgorici.

**Član 7**

Dobit ostvarena u skladu sa godišnjim finansijskim iskazima pripada Sponzoru.

Odluku o raspodjeli dobiti iz stava 1 ovog člana donosi Sponzor.

**Član 8**

Sponzor izmiruje obaveze nastale nakon dana 15. oktobra 2019. godine odnosno od dana stupanja na snagu Odluke o davanju saglasnosti na Ugovor o upravljanju Fudbalskim klubom “Budućnost” (“Službeni list CG - Opštinski propisi”, broj 40/19) do dana raskida ugovora.

**Član 9**

Ugovorne strane saglasno konstatuju da će se za vrijeme trajanja ovog ugovora Gradski stadion u Podgorici koristiti za odigravanje zvaničnih utakmica FK Budućnost bez nadoknade shodno Odluci Skupštine Glavnog grada i Ugovora zaključenog između “Sportski objekti” d.o.o. i Fudbalskog kluba “Budućnost”.

Za vrijeme trajanja ovog ugovora FK Budućnost pod istim uslovima kao i do sada nastavlja da koristi upravnu zgradu na Starom aerodromu, terene za treniranje, poslovne prostore i druge nepokretne stvari koje su u vlasništvu ili koje koristi FK Budućnost.

Sponzor obezbjeđuje vidljivost grba Glavnog grada i vizuala koji se odnose na Glavni grad pod istim uslovima koji su važili na dan stupanja na snagu ovog ugovora.

**Član 10**

Ovaj ugovor može prestati da važi na jedan od sljedećih načina:

* pisanim sporazumom ugovornih strana;
* jednostranim otkazom Ugovora od strane Glavnog grada u slučaju neispunjavanja obaveza iz ovog ugovora od strane Sponzora, pri čemu je Sponzor dužan izmiriti sve ugovorne obaveze do isteka prvog ili drugog dijela započete takmičarske sezone, zavisno kada je došlo do otkaza ugovora; takmičarska sezona počinje 1. jula, a završava se 31. maja, kalendarske godine;
* jednostranim raskidom Glavnog grada u svako doba, uz otkazni rok od 120 dana, s tim da obaveza Sponzora da isplati finansijska sredstva za poslovanje i razvoj kluba u skladu sa članom 5 prelazi na Glavni grad, u kojem slučaju je Glavni grad dužan da Sponzoru isplati finansijska sredstva za poslovanje i razvoj kluba koja je Sponzor isplatio za započetu takmičarsku sezonu;
* jednostranim otkazom od strane Sponzora, ukoliko Glavni grad svojim odlukama onemogući ili oteža korišćenje i raspolaganje sredstvima koja su u svojini FK Budućnost i na taj način onemogući ostvarivanje ovog ugovora;
* jednostranim raskidom Sponzora u svako doba, uz otkazni rok od 120 dana, pri čemu je Sponzor dužan izmiriti sve ugovorne obaveze dospjele do isteka otkaznog roka;
* istekom vremena na koji je zaključen.

Otkaz ugovora proizvodi pravno dejstvo od dana dostave pisanog otkaza ugovora drugoj strani.

Ukoliko Skupština Glavnog grada donese odluku o raskidu ovog ugovora mimo razloga navedenih u stavu 1 ili svojom odlukama onemogući ili oteža korišćenje i raspolaganje sredstvima koja su u svojini FK Budućnost i na taj način onemogući ostvarivanje ovog ugovora, Glavni grad je dužan da Sponzoru nadoknadi 100.000,00 EUR (slovima: sto hiljada eura) po mjesecu od dana stupanja na snagu do dana raskida Ugovora.

Dobit ostvarena u poslovanju FK Budućnost do dana raskida pripada Sponzoru i ne računa se u naknadu iz stava 3 ovog člana.

**Član 11**

Stupanjem na snagu ovog ugovora prestaje da važi Ugovor o upravljanju Fudbalskim klubom Budućnost od 24.12.2020 godine**.**

**Član 12**

Ugovorne strane su saglasne da sve eventualne sporove rješavaju mirnim putem, a ako to ne bude moguće nadležan je sud u Podgorici.

**Član 13**

Ovaj ugovor zaključen je u šest primjeraka istovjetnog teksta od kojih za svaku od ugovornih strana po dva primjerka.

**Član 14**

Ovaj ugovor stupa na snagu danom potpisivanja.

|  |  |  |
| --- | --- | --- |
| **GLAVNI GRAD**  **Gradonačelnik,**  **\_\_\_\_\_\_\_\_\_\_\_\_\_\_\_\_**  **dr Ivan Vuković** | **FK BUDUĆNOST**  **Izvršni direktor,**  **\_\_\_\_\_\_\_\_\_\_\_\_\_\_\_\_**  **Nikola Prentić** | **SPONZOR**  **Izvršni direktor,**  **\_\_\_\_\_\_\_\_\_\_\_\_\_\_\_\_**  **Veselin Mijač** |